tartuNLP/wikipedia-smugri-20251201 huggingface dataset:
Teleks

Teleks on Pepe Johanssonin ja Markus Koskisen vuonna 2000 perustama popmusiikkia soittava yhtye. Yhtye on julkaissut seitsemän albumia, joilta julkaistut singlet ovat olleet radiohittejä. Yhtyeen tunnetuimpia kappaleita ovat ”Siivet”, ”Hiljaa virtaa Vantaa”, ”Tuulilasin nurkkaan”, "Tyttö joka katsoo merelle" ja "Kotimatkalla". Koskinen jättäytyi yhtyeestä vuonna 2024.
Hunajapurkki

Hunajapurkilla tarkoitetaan tietojenkäsittelyn terminologiassa ansaa, jonka tarkoituksena on antaa tietoa tietojärjestelmään kohdistuvista uhkista. Se voi koostua esimerkiksi tahallaan huonosti suojatusta turvaohjelmasta tai palvelimesta, jonka annetaan joutua mahdollisen hyökkääjän murtamaksi. Hyökkääjä luulee tunkeutuvansa vain tavalliselle huonosti suojatulle palvelimelle, mutta todellisuudessa kohde on eristetty muusta verkosta ja ansoitettu esimerkiksi näppäimenpainalluksia tallentavan ohjelman tai IDSn avulla. 
Hunajapurkkeja ajetaan usein virtualisoiduissa ympäristöissä käyttäen esimerkiksi Xeniä tai VMwarea. Tällöin yhdellä palvelimella voidaan ajaa useampaakin hunajapurkkia. Kehittyneet hunajapurkit emuloivat haavoittuvia palveluita mahdollistaen haittaohjelmien keräämisen ilman hunajapurkin saastumista. Tällöin voidaan saada kaapatuksi haittaohjelmia, joita mikään saatavilla oleva virustentorjuntaohjelma ei tunnista. Myös bottiverkkojen toiminnasta voidaan saada tietoa tällä tavalla. 
Hunajapurkki politiikassa ja vakoilussa.
Kansainväliset tiedustelupalvelut houkuttelevat tiedonhankinnan kohteen ansaan ottamalla ensin selville, mitkä ovat hänen inhimilliset heikkoutensa. Sitten hänelle asetetaan sellainen syötti, joka vetoaa juuri hänen heikkouksiinsa.
Shirley Fry

Shirley June Fry Irvin (30. kesäkuuta 1927 – 13. heinäkuuta 2021) oli yhdysvaltalainen tennispelaaja. Hän voitti 1950-luvulla naisten kaksinpelimestaruuden kaikissa neljässä Grand Slam -turnauksessa.
Fry voitti naisten kaksinpelin mestaruuden Ranskan avoimissa 1951. Wimbledonissa ja Yhdysvaltain avoimissa hän oli paras vuonna 1956, ja Australian avoimet hän voitti vuonna 1957. Hän on yksi kahdeksasta naispelaajasta, jotka ovat voittaneet kaksinpelin kaikissa Grand Slam -turnauksissa. Lisäksi hän on yksi viidestä tennispelaajasta, jotka ovat voittaneet miesten tai naisten nelinpelin kaikissa Grand Slam -turnauksissa.
Shirley Fry valittiin International Tennis Hall of Fameen vuonna 1970.
Oi miten suuria voimia!

Oi miten suuria voimia! on suomalaisen elektronista popmusiikkia soittavan Reginan toinen albumi. Se julkaistiin Suomessa maaliskuussa 2007, ja se nousi virallisen albumilistan sijalle 13 viikolla 13.
Levyn on julkaissut vuonna 2007 myös Taiwanissa White Wabbit Records.
Merlyn Rees

Merlyn Rees, paroni Merlyn-Rees PC (18. joulukuuta 1920 – 5. tammikuuta 2006) oli brittiläinen Työväenpuolueen poliitikko. Hän istui parlamentin jäsenenä vuosina 1963–1992 ja toimi Pohjois-Irlannin asiain ministerinä 1974–1976 sekä sisäministerinä 1976–1979. Hän toimi walesiläisen Glamorganin yliopiston ensimmäisenä rehtorina vuosina 1994–2002.
Reesistä tuli parlamentista vetäytymisen jälkeen elinikäinen pääri. Hän eli 85-vuotiaaksi.
Kaksipäisen kotkan varjossa – Elokuvan laulut

Kaksipäisen kotkan varjossa – Elokuvan laulut on Timo Koivusalon ohjaaman Kaksipäisen kotkan varjossa -elokuvan soundtrack vuodelta 2005. Levy sisältää nimensä mukaisesti elokuvan laulut, esittäjinä muun muassa Vesa-Matti Loiri, Anneli Saaristo, Nina Tapio ja Mikko Leppilampi. Duetto "Jotain jää" oli Radio Suomen soitetuin vuonna 2005. Artista Filmi Oy on julkaissut "JOTAIN JÄÄ - lauluja elokuvasta Kaksipäisen kotkan varjossa" nuottivihon, sisältäen melodian, soinnut ja sanat kaikkiin elokuvan lauluihin.
Albumi nousi Suomen virallisen listan sijalle 31.
Kappaleet.
Kaikki sävellykset ja sanoitukset Timo Koivusalo, ellei toisin mainita. Sovitukset Markku Johansson.
Joseph Paul Gaimard

Joseph Paul Gaimard (1796–1858) oli ranskalainen kirurgi, luonnontieteilijä ja tutkimusmatkailija.
Yhdessä Jean René Constant Quoyn kanssa Gaimard palveli luonnontieteilijänä kahdella maailmanympäripurjehduksella, "La Coquillella" Louis Isidore Duperreyn johdolla 1822–1825 ja "L'Astrolabella" Jules Dumont d'Urvillen johdolla 1826–1829. Tällöin Quoy ja Gaimard kuvailivat muun muassa nykyisin sukupuuttoon kuolleen "tonganjättiläiskaivajaliskon" ("Tachygia microlepis").
Gaimard oli "La Recherche"n tieteellinen johtaja (1835–1836) sen matkalla Eteläiselle jäämerelle. Vuonna 1835 Gaimard kävi Islannissa ja palasi sinne seuraavana vuonna Ranskan hallituksen lähettämän tieteellisen retkikunnan johtajana. Tämän retken tulokset hän julkaisi 9-osaisena teoksena "Voyage en Islande et au Groënland", jonka silloin sanottiin olevan merkittävin tutkimus saarista. 1838 hän johti tutkimusmatkan Huippuvuorille.
Gaimard nimesi linnuista ainakin mariaanienisojalan ("Megapodius laperouse") ja isojalkojen suvun ("Megapodius"]. Hänen kunniakseen on nimetty muun muassa harmaamerimetso ("Phalacrocorax gaimardi"), pikkuelenia ("Myiopagis gaimardii") sekä katkarapulaji "Eualus gaimardii".
Uudenkaledoniankehrääjä

Uudenkaledoniankehrääjä ("Aegotheles savesi") on australiankehrääjiin kuuluva kehrääjälintu. Uudenkaledoniankehrääjä on äärimmäisen uhanalainen lintu, sitä on jäljellä alle 50 yksilöä, ja nekin elävät pienellä alueella. Uudenkaledoniankehrääjästä on saatu kaksi kertaa kuva, ja siitä on tehty vain neljä muuta havaintoa.
Koko ja ulkonäkö.
Uudenkaledoniankehrääjä on tumma 28 cm pitkä kehrääjälintu, jonka höyhenpeite muodostuu harmaanruskeista ja mustista vaakaraidoista. Linnulla on lyhyet ja pyöreät siivet, hieman pyöreähkö pyrstö, ja suhteellisen pitkät tummat jalat.
Levinneisyys.
Lajia on tavattu ainoastaan Uudessa-Kaledoniassa, Ranskaan kuuluvassa territoriossa. Sieltäkin se on häviämässä, sillä toiseksi viimeisin havainto on vuodelta 1960, tosin vuonna 1998 saatiin uusi havainto lajista. Lisäksi saarelta on kuultu ääniä, joiden arvellaan olevan uudenkaledoniankehrääjän ääniä. Kaikki havainnot on nähty "Melaleuca"-savanneilta ja kosteista metsistä.
Lisääntyminen ja ravinto.
Uudenkaledoniankehrääjä pesii puun koloon, ja ne metsästävät hyönteisiä oksilta tai maasta. Uudenkaledoniankehrääjä on suurempi ja sillä on pidemmät jalat kuin muilla kehrääjillä, mikä voi viitata sen viihtyvän enemmän maassa kuin muut kehrääjät.
Rhodesian ja Njassamaan liittovaltio

Rhodesian ja Njassamaan liittovaltio (), myös Keski-Afrikan liittovaltio ("Central African Federation", CAF), oli puoli-itsenäinen valtio eteläisessä Afrikassa vuosina 1953–1963. Se koostui jo aiemmin itsehallinnollisesta Etelä-Rhodesian siirtomaasta ja brittiläisistä Pohjois-Rhodesian ja Njassamaan protektoraateista. Maa ei ollut varsinainen siirtomaa, vaan Britannian kruunun alainen kuningaskunta ("realm"). Se ei myöskään ollut dominio, vaikka brittiläistä hallitsijaa edustikin dominioiden tapaan brittiläinen kenraalikuvernööri. Lopullisena päämääränä federaatiosta oli kuitenkin tarkoitus tulla dominio Kansainyhteisön sisällä. 
Historia.
Liittovaltio perustettiin 1. elokuuta 1953. Tavoitteena oli välttää muiden Afrikan vastaitsenäistyneiden ja mustien sosialististen valtioiden sekä valkoisten hallitusten hallitsemien Etelä-Afrikan, Angolan ja Mosambikin ääripäitä. Valtion piti olla pysyvä, mutta se sortui lopulta afrikkalaisten nationalistien vaatiessa suurempaa osuutta vallasta kuin mitä hallitseva valkoinen vähemmistö oli valmis luovuttamaan. 
Vastaitsenäistyneet mustan Afrikan valtiot yhdistivät voimansa halutessaan lopettaa kaikki siirtomaavallan muodot Afrikassa. Kun suurin osa maailmasta siirtyi pois siirtomaajärjestelmästä 1950- ja 1960-lukujen vaihteessa, Yhdistynyt kuningaskunta joutui YK:n ja Afrikan yhtenäisyysjärjestön painostuksen kohteeksi. Kyseiset järjestöt tukivat afrikkalaisten nationalistien pyrkimyksiä. 
Liittovaltio hajosi virallisesti 31. joulukuuta 1963 Pohjois-Rhodesian ja Njassamaan itsenäistyessä. Pohjois-Rhodesia vaihtoi nimensä Sambiaksi ja Njassamaa Malawiksi. Etelä-Rhodesiasta tuli Rhodesia. Maa tunnetaan nykyisin Zimbabwena.
Ritariperhoset

Ritariperhoset (Papilionidae) on päiväperhosiin (Papilionoidea) kuuluva heimo. Heimon lajit ovat keskikokoisia tai kookkaita perhosia ja niitä tunnetaan maailmasta yli 550. Heimoon kuuluvat maailman suurimmat päiväperhoslajit, joiden siipien kärkiväli voi olla yli 20 senttiä.
Heimon keskeinen yhdistävä piirre on perhostoukan niskassa sijaitseva kaksihaarainen, vastenmielistä hajua erittävä elin, "osmeterium". Aikuisilla perhosilla on heimolle tyypillinen siipisuonitus ja takasiiven takareunassa on varsin usein pitkiä kannuksia. Toukat ovat joko karvattomia tai hyvin harvakseltaan karvaisia ja usein värikkäitä varoittaen saalistajia niiden myrkyllisyydestä. Erityisesti apolloperhosten alaheimon (Parnassiinae) lajit elävät usein korkealla vuoristoissa.
Ritariperhosten lajimäärä on suurin Itä- ja Kaakkois-Aasiassa. Kahden laajalle levinneen ja runsaslajisen alaheimon lisäksi heimoon kuuluu keskiamerikkalainen alkuritari ("Baronia brevicornis"), joka muodostaa yksinään kolmannen alaheimon.
Suomessa tavatut lajit.
Suomessa on tavattu neljä ritariperhoslajia, joista yksi on hyvin harvinainen harhailija.
Pelon kasvot

Pelon kasvot ("The Face of Fear") on vuonna 1990 ensi-iltansa saanut yhdysvaltalainen jännityselokuva, joka perustuu Dean Koontzin romaaniin "The Face of Fear". Elokuvan on ohjannut Farhad Mann. Pääosassa esiintyvät Melissa Pam Dawber, Lee Horsley, Bob Balaban ja Kevin Conroy.
Juoni.
Vuorikiipeilijä Graham Harris (Horsley) kokee onnettomuuden vuorikiipeilyssä, minkä seurauksena hän saa korkean paikan kammon ja psyykkisen kyvyn nähdä tulevia murhia. Harris näkee sarjamurhaajan (Kevin Conroy) silmien kautta, kun tämä tappaa uhrinsa New York Cityn kadulle. Sarjamurhaaja lähtee Harrisin perään ja yllättää hänet työskentelemässä myöhään toimistossaan. Entisen vuorikiipeilijän täytyy nyt taistella pelkoaan vastaan ja paeta morsiamensa (Dawber) kanssa 40-kerroksisesta pilvenpiirtäjästä kiipeilyvaijerin avulla.
Vastaanotto.
"Video-oppaassa" vuodelta 1994 Roope Lehtinen luonnehti "Pelon kasvoja" tylsäksi, ilman yhtään tuoretta ideaa tehdyksi elokuvaksi, jonka ohjauksessa hän kuitenkin näki ”tiettyä draivia”. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.
Jonathan Kaplan

Jonathan Kaplan (25. marraskuuta 1947 – 1. elokuuta 2025) oli yhdysvaltalainen elokuvaohjaaja.
Kaplanin vanhemmat olivat näyttelijä Frances Heflin ja säveltäjä Sol Kaplan. Hän syntyi Pariisissa, Ranskassa. Opiskeltuaan Chicagon ja New Yorkin yliopistoissa Kaplan aloitti uransa Roger Cormanin New World Picturesilla. Hänen esikoisohjauksensa oli vuoden 1971 "Student Nurses". Kaplanin teki tunnetuksi vuonna 1988 ensi-iltansa saanut tosipohjainen draama "Syytetty", josta Jodie Foster sai parhaan naispääosan Oscarin. Kaplanin myöhempiä elokuvia ovat olleet esimerkiksi "Kielletty intohimo" (1992), "Bad Girls – naiset satulassa" (1994) ja "Särkynyt palatsi" (1999).
Kaplan oli uransa aikana viidesti ehdolla Emmy-palkinnon ja kahdesti Berliinin elokuvajuhlien Kultaisen karhun saajaksi.
Marsala

Marsala on satamakaupunki Italiassa Sisilian länsiosassa Trapanin maakunnassa. Kaupungissa on runsaat 80 000 asukasta ja sen pinta-ala on noin 243 neliökilometriä.
Historia.
Antiikki.
Antiikin aikana kaupunki tunnettiin kreikaksi nimellä "Lilybaion" ja roomalaisella kaudella latinaksi nimimuodossa "Lilybaeum". Sen perustivat karthagolaiset vuonna 397/396 eaa. Motyen kaupungin korvaajaksi sen tuhouduttua. Lilybaion oli Karthagon tärkeimpiä ja viimeinen tukikohta saarella. Se hellenisoitui eli kreikkalaistui ajan kuluessa, vaikka ei koskaan ollutkaan kreikkalaisten hallussa. Roomalaiset valtasivat sen vuonna 241 eaa. Kaupunki kukoisti edelleen roomalaisella kaudella ollen yksi saaren keskuksista, ja nyt puolestaan roomalaisten tukikohtana näiden Afrikan sotaretkillä. Se oli myös tärkeä kauppa- ja satamapaikka lyhimmällä Italian ja Afrikan välisellä reitillä.
Myöhempi historia.
Rooman kukistuttua Lilybaion säilyi yhtenä Sisilian tärkeimmistä kaupungeista. Se esiintyy sellaisena goottien ja vandaalien valtakausilla sekä edelleen sen jälkeen, kun arabit olivat vallanneet saaren. Nämä pitivät kaupunkia ja sen satamaa niin tärkeinä, että antoivat sille nimen "Marsah Allah", ”Jumalan satama”, mistä kaupungin nykyinen nimi on peräisin. Toisaalta nimen alkuperäksi on selitetty myös "Marsah Ali", ”Alin satama”.
Marsala tunnetaan paikkana, jossa Giuseppe Garibaldi nousi maihin Sisiliassa vuoden 1860 toukokuussa syrjäyttääkseen Bourbon-suvun vallasta. Marsala on ollut Sisilian viininviennin ja -kaupan keskuksia. Kaupunki on tunnettu väkevästä viinistä nimeltään marsala, jolla on Denominazione di origine controllata -status ja jota tuotetaan vain tietyllä alueella kaupungin ympäristössä.
Nähtävyydet.
Kaupungin keskusta sijaitsee Piazza della Repubblica -aukion ympärillä. 1700-luvulla valmistunut katedraali ja Palazzo Senatorio sijaitsevat sen äärellä. Antiikin ajan jäänteisiin kuuluvat muun muassa roomalaisen kauden talojen jäänteet lattiamosaiikkeineen. Aukiolta lähtevä pääkatu Corso XI Maggio noudattaa roomalaisaikaisen kaupungin decumanus maximusta.
Luottovanki

Luottovanki on yleensä hyvällä käytöksellä tiettyjä erivapauksia ansainnut vanki. Aikaisemmin luottovankeja käytettiin vankiloiden aputyövoimana. Esimerkiksi Kannaksen varavankilassa, joka toimi vain jatkosodan vuosina 1941–1944, luottovankeja käytettiin muun muassa hevosmiehinä. He saivat poistua vankilan alueelta tiukoilla ehdoilla – mutta vain työasioissa. Yleensä heitä ei kuitenkaan laskettu aivan yksin, vaan joukossa oli myös hevosmiehinä toimivia vartijoita. Samoin kapearaiteisella Konnunsuon-Muukon rautatiellä työskenteli runsaasti luottovankeja – ratahan oli nimenomaan vankilaa palveleva.
Sodan jälkeen käytäntö laajeni: kun työsiirtolat perustettiin, niiden ajatus oli nimenomaan se, että niissä oli vain yksi yhteinen vartija; vangeiksi valittiin juuri luottovankeja. Luottovangeilla oli aikoinaan omana tunnuksenaan keltainen kangasnauha vanginpuvun hihassa. Se poistui käytöstä työsiirtolajärjestelmän myötä. Sittemmin siirtolavangit saivat käyttää omia työvaatteitaan. Järjestelmää ollaan uusimassa yhdessä muun vankeinhoidon kanssa.
Mindoronkukaali

Mindoronkukaali ("Centropus steerii") on äärimmäisen uhanalainen käkilintu. Se on endeeminen Mindoron saarella Filippiineillä. Vuoden 1980 jälkeen sitä on tavattu siellä vain kolmella paikalla, sillä saaren alavat metsät on hakattu pääosin paljaiksi.
Mindoronkukaali kasvaa 46 cm pitkäksi. Sen pää on kiiltävän musta, pyrstö mustanvihreä ja muu höyhenpeite tummanruskea. Myös nokka ja jalat ovat tummat.
2007 WD5

2007 WD5 on halkaisijaltaan noin 50-metrinen asteroidi ja NEO-kohde, joka havaittiin ensi kerran 20. marraskuuta 2007. 
Asteroidia seurattiin loppuvuoden 2007 ja tammikuun 2008 aikana tiiviisti, koska alustavien arvioiden perusteella sillä oli suurimmillaan 3,9 % todennäköisyys törmätä Mars-planeettaan. Törmäysajankohdan lähestyessä todennäköisyys kuitenkin pienentyi huomattavasti ja oli 9. tammikuuta 2008 enää 1/10 000 eli 0,01 % Asteroidi lienee ohittanut Marsin lopulta reilun 20 000 kilometrin etäisyydeltä planeetan keskipisteestä (n. 17 000 km pinnasta) 
Mahdollinen törmäys.
Alustavien arvioiden mukaan 2007 WD5 olisi voinut iskeytyä planeetan pintaan 30. tammikuuta 2008. Osuman sattuessa se luultavasti olisi pudonnut pinnalle asti, koska Marsin kaasukehä on hyvin ohut ja jarruttaisi asteroidia vain vähän. Kappaleen arvellaan olevan samaa kokoluokkaa kuin Tunguskan räjähdyksen aiheuttaja vuonna 1908 ja iskeytyessään planeetan pintaan sellainen synnyttäisi noin kolmen megatonnin räjähdyksen, ja muodostaisi halkaisijaltaan noin 800 metrin kokoisen kraatterin. Tämä vastaa suurin piirtein Arizonan kraatterin kokoluokkaa. NASAn laskelman mukaan mahdollinen törmäyskohta sijaitsi pohjoiseen Opportunity-kulkijasta. Osuman sattuessa tämä olisi ollut ensimmäinen kerta, kun suurehkon asteroidin törmäystä kiviplaneettaan olisi voitu seurata nykyaikaisin menetelmin.
Ohituksen jälkeen.
Vaikka 2007 WD5 suurella todennäköisyydellä lensikin Marsin ohi, aivan täyttä varmuutta tästä ei ole, sillä asteroidin nykyinen sijainti on tuntematon. Pienkappaleiden ja planeettojen lähiohituksille tyypilliseen tapaan asteroidin ja Marsin kohtaaminen on muuttanut 2007 WD5:n rataa tavalla, jota on mahdotonta arvioida tuntematta ohituksen tarkkoja yksityiskohtia. Mikäli tulevaisuudessa havaitaan asteroidi, jonka rata osoittaa sen olleen Marsin läheisyydessä vuonna 2008 tammikuun 30. päivän tienoolla, kyseessä on mahdollisesti 2007 WD5, mutta kohteen uudelleenlöytymisestä ei ole takeita.
Ehdollinen todennäköisyys

Ehdollinen todennäköisyys on todennäköisyyslaskennassa peruskäsite, jossa tarkastellaan kahta saman satunnaisilmiön tapahtumia. Jos tapahtumat riippuvat toistaan, muuttuvat molemmat todennäköisyydet, kun molemmat tapahtumat tapahtuvat. Jos tapahtumat ovat riippumattomat, antaa tapahtuman ehdollinen todennäköisyys saman arvon kuin tapahtuman todennäköisyys.
Ehdollinen todennäköisyys voidaan perustella tilastollisella päättelyllä. Tarkastellaan koulun välitunnilla oppilaita, jotka ovat tyttöjä ja poikia. Laskettaessa saksankielen aloittajien suhteellista osuutta, jotka ovat tyttöjä, tarkoitetaan "saksan aloittaja ehdolla, että oppilas on tyttö". Silloin pojat karsitaan pois ja lasketaan saksan aloittajat tyttöjen parista. Osoittajaan kirjataan niiden lukumäärä, jotka lukevat saksaa ja ovat tyttöjä ("saksa ja tyttö"). Nimittäjään kirjataan tyttöjen lukumäärä. Lauseessa ilmaistu "ehdolla" merkitään pystyviivalla "saksa | tyttö". Todennäköisyys lasketaan vastaavasti
formula_1 
Ehdollisen todennäköisyyden määritelmä.
Kun molemmat tapahtumat formula_2 ja formula_3 tapahtuvat, lasketaan todennäköisyys sille, että molemat tapahtuvat, käyttämällä todennäköisyyksien kertolaskusääntöä. Mikäli tapahtumat ovat riippumattomia, lasketaan todennäköisyys 
formula_4
ja jos tapahtumat riippuvat toistaan, lasketaan se kahdella vaihtoehtoisella tavalla
formula_5
Kahden ensimmäisen lausekkeen avulla voidaan määritellä ehdollinen todennäköisyys 
formula_6 
Ensimmäisestä ja kolmannesta lausekkeesta voidaan johtaa ehdollinen todennäköisyys vaihtoehtoisella tavalla
formula_7 
Mikäli ei tunneta formula_8 voidaan se määritellä
formula_9 
Edelliset määritelmät menettävät merkityksensä, mikäli jompikumpi formula_10 tai formula_11 on nolla.
Monta tapahtumaa.
Kun tarkastellaan kolmea tapahtumaa, jotka riippuvat toisistaan, voidaan laskea todennäköisyys sille, että kaikki tapahtuvat
formula_12
mikäli molemmat ehdolliset todennäköisyydet ovat olemassa. Useammassa tapahtumassa ehdollisia todennäköisyyksiä tulee huomioida enemmän. Jos tapahtumat ovat formula_13, saadaan
formula_14
Alppihiihdon maailmanmestaruuskilpailut 1987

29. alppihiihdon maailmanmestaruuskilpailut järjestettiin Sveitsin Crans-Montanassa 27. tammikuuta – 8. helmikuuta 1987. Supersuurpujottelu tuli uutena lajina MM-kilpailujen ohjelmaan.
Mitalitaulukko.
      Isäntämaa
Maa aikojen alussa (animaatiosarja)

Maa aikojen alussa () on yhdysvaltalainen Universal Animation Studios -yhtiön tuottama animaatiosarja, jonka loivat Charles Grosvenor, Judy Freudberg ja Tony Geiss. Se perustuu elokuvasarjaan Maa aikojen alussa.
Sarjaa esitettiin ensi kerran vuonna 2007 Kanadassa ja myöhemmin samana vuonna myös Yhdysvalloissa. Sarjan tarinat sijoittuvat elokuvan Maa aikojen alussa 13 jälkeen. Vaikka animaatio on tehty perinteisellä tavalla, sen taustat ovat kuitenkin tietokoneanimoituja, jota on käytetty elokuvan Maa aikojen alussa 10 jälkeen 
tulleissa elokuvissa.
Suomessa sarjaa on esitetty maksullisilla Cartoon Networkilla ja C More Juniorilla (2009).
Äänirooleissa.
Englanninkieliset äänet
Suomenkieliset äänet
DFDS Tor Line

DFDS Tor Line oli Tanskassa pääkonttoriaan pitänyt laivayhtiö. Yhtiö oli osa tanskalaista DFDS-konsernia. DFDS Tor Line palveli pääasiassa rahtiliikennettä. Yhtiön laivat olivat tyypiltään joko ro-ro- tai ropax-aluksia. DFDS Tor Line liikennöi Itämerellä ja Pohjanmerellä.
13. heinäkuuta 2010 alkaen DFDS Tor Line -niminen yritys lopetti toimintansa. Vuosikausia vanha varustamo yhdistettiin kolmen muun DFDS-konserniin kuuluneen liikennöitsijän kanssa yhteiseen DFDS Seaways -yksikköön. DFDS Tor Line -brändi yhdessä muiden yhdistettyjen brändien kanssa katoaa myöhemmin lopullisesti ja korvautuu kaikille yhteisellä DFDS Seaways -brändillä.
Georgi Pfeiffer

Georgi Vasilovitš Pfeiffer (, 23. joulukuuta 1872 – 10. lokakuuta 1946) oli ukrainalainen matemaatikko. Hänen tärkeimmät työt kohdistuvat osittaisdifferentiaaliyhtälöihin.
Pfeiffer syntyi Sokirintsissa, Ukrainassa. Hän opiskeli Kiovan yliopistossa, josta hän valmistui vuonna 1896. Kolme vuotta myöhemmin hän sai viran Kiovan ammattikorkeakoulusta, jossa hän opetti vuoteen 1909 asti. Vuonna 1900 hän sai viran myös Kiovan yliopistosta, jossa hän opetti aina kuolemaansa asti. 
Pfeiffer valittiin vuonna 1920 Ukrainan tiedeakatemian jäseneksi. Tiedeakatemiassa hän oli Puhtaan matematiikan laitoksen () johtaja. Hän osallistui myös tiedeakatemian matematiikan laitoksen toimintaan Kiovassa kahteen otteeseen. Ensin vuosina 1934–1941 ja uudelleen vuosina 1944–1946. Ajanjakojen välillä olevana kolmen vuoden aikana Pfeiffer oli matematiikan ja fysiikan laitoksen professorina Ufassa, Baškortostanissa.
Pentti Koivisto

Pentti Kullervo Koivisto (17. toukokuuta 1917 Oulu – 5. joulukuuta 1961 Oulu) oli oululainen taidemaalari ja lapinaiheistaan tunnetun taiteilija Aukusti Koiviston poika. Pentti Koivisto opiskeli Kuvataideakatemiassa vuosina 1939–1941 ja 1944–1945. Opiskelun katkaisivat talvi- ja jatkosota, joiden aikana hän palveli ensin vänrikkinä ja sittemmin luutnanttina tykistön tulenjohtajan tehtävissä; talvisodassa Pitkärannan rintamalla ja jatkosodassa Uhtuan ja Kiestingin suunnalla käyttäen liikenevän vapaa-ajan näkymien tallentamiseen piirtämällä ja maalaamalla. Hän debytoi taiteilijana Helsingin Taidehallissa vuonna 1945.
Koivisto sanoutui jo nuorena irti isälleen luonteenomaisiksi muodostuneista Lappi-aiheista ja kuvasi öljyvärimaalauksissaan teollisempaa oululaista kaupunkimiljöötä kuten satama- ja rakennustyöläisiä työssään sekä teki impressionististyylisiä maisemamaalauksia. Hänen töissään esiintyi myös runsaasti tyyliteltyjä geometrisia pintoja, jotka lähentelivät kubismia. Öljyvärimaalausten lisäksi Koivisto teki paljon pastellimaalauksia.
Koivisto opetti kuvaamataidetta Oulun työväenopistossa vuosina 1957–1961 ja hoiti vapaa-aikanaan monien Oulussa vierailleiden näyttelyiden käytännön järjestelyt kaupungissa, jossa ei vielä 1950-ja 1960-lukujen vaihteessa ollut omaa taidemuseota. 1950-luvun loppuun mennessä Koivistosta kehittyi eräänlainen Oulun "hovitaiteilija", jolta tilattiin erityisesti kaupungin merkkihenkilöiden muotokuvia. Koivistolla oli muutenkin aktiivinen rooli Oulun kulttuurielämässä ja hän ajoi muun muassa taiteilijaseuran, taidekoulun, taideyhdistyksen ja Oulun taidemuseon perustamista, joka lopulta saatiinkin aikaiseksi vuonna 1963.
Undercover

Undercover on The Rolling Stonesin marraskuussa 1983 julkaistu albumi.
Levy sisältää vaikutteita niin new wave-, reggae- kuin hard rock -musiikista.
Albumin äänityksissä syntyi riitoja, koska Mick Jagger olisi halunnut uudistaa yhtyettä, kun taas Keith Richards halusi pitää tiukasti kiinni yhtyeelle ominaisista rock- ja blues -vaikutteista. Kappale "Pretty Beat Up" on pitkälti Ron Woodin työstämä.
Albumi oli jenkkilistalla korkeimmillaan sijalla #4, katkaisten näin kahdeksan ykkösalbumin putken Yhdysvalloissa. Britanniassa sijoitus oli #3.
Single "Undercover of the Night" oli hitti niin Britanniassa (# 11) kuin Yhdysvalloissakin (# 9). Kappale otti kantaa Etelä-Amerikan politiikkaan. Toinen single "She Was Hot" sen sijaan floppasi (UK #42), (US #44).
Matjaž Vrhovnik

Matjaž Vrhovnik (s. 6. toukokuuta 1972 Ljubljana, Slovenian ST) on Jugoslaviaa ja Sloveniaa urallaan edustanut slovenialainen alppihiihtäjä.
Vrhovnik sijoittui kolmanneksi pujottelun maailmancupin kokonaiskilpailussa kaudella 1999–2000. Hän voitti Adelbodenin osakilpailun, oli toinen Kitzbühelissä sekä kolmas Chamonix'ssa ja Bormiossa. Nämä olivat hänen uransa ainoat palkintokorokepaikat.
Arvokilpailuissa Vrhovnik oli parhaimmillaan seitsemästoista Naganon olympiapujottelussa 1998. Hän lopetti uransa keväällä 2003.
Radio Nippon

Radio Nippon (, "Kabushiki-gaisha Āru Efu Rajio Nippon") on paikallinen AM-radioasema Jokohama-Kanagawan prefektuurissa Japanissa. Aseman taajuus on 1422kHz. Kanava aloitti lähetykset 24. joulukuuta 1958.
Rannikkoseutu

Rannikkoseutu (aikaisemmin Rannikkoseudun Sanomat) on vuonna 1932 perustettu paikallislehti, jonka kotipaikka on Raisio. Lehti ilmestyy perjantaisin. Lehteä kustantaa Sanoma-konserniin kuuluva Sanoma Media Finland Oy.
"Rannikkoseutu"-lehden levikkialuetta ovat Raisio ja Naantali. Se on tilattava paikallislehti. Aiemmin lehteä julkaisi Rannikkoseudun Sanomat Oy, mutta se myytiin syyskuussa 2008 Alma Median omistamalle Suomen Paikallissanomat Oy:lle.
"Rannikkoseutu" kuului vuoden 2020 maaliskuuhun saakka Alma Media -konserniin. Sen omistaa huhtikuusta 2020 lähtien Sanoma.
Levikin kehitys.
"Rannikkoseudun" levikki vuosina 2006–2017:
Cry Me a River (Justin Timberlaken kappale)

Cry Me a River on toinen single yhdysvaltalaisen laulajan Justin Timberlaken ensimmäiseltä sooloalbumilta "Justified". Single julkaistiin 17. joulukuuta 2002. Kappaleella vierailee myös sen tuottaja Timbaland. Artistin itsensä yhdessä Timbalandin ja Scott Scorchin kanssa tekemä sanoitus käsittelee Timberlaken eroa laulajatar Britney Spearsistä.
Grenadanjuoksukyyhky

Grenadanjuoksukyyhky ("Leptotila wellsi") on äärimmäisen uhanalainen kyyhky. Se on endeeminen laji Grenadan saarella Pienillä-Antilleilla. Se on Grenadan kansallislintu.
Grenadanjuoksukyyhky kasvaa 31 cm pitkäksi. Sen selkäpuoli on ruskeanharmaa, vatsapuoli valkea. Rinta on kanelinruskea, otsa valkea ja päälaki sininen.
Mitja Kunc

Mitja Kunc (s. 12. marraskuuta 1971 Črna na Koroškem, Slovenian ST) on Jugoslaviaa ja Sloveniaa urallaan edustanut slovenialainen alppihiihtäjä. Hän voitti pujottelun maailmancupin kaudella 1985–1986.
Kunc edusti vielä Jugoslaviaa saavuttaessaan pronssia nuorten MM-kilpailujen suurpujottelussa Zinalissa vuonna 1990 sekä sijoittuessaan samassa lajissa kuudenneksi Saalbachin MM-kilpailuissa 1991. Slovenian edustajana hän oli Lillehammerin olympialaisissa 1994 pujottelussa neljäs ja suurpujottelussa neljästoista.
Kunc sijoittui Sierra Nevadan MM-kilpailuissa 1996 alppiyhdistetyssä viidenneksi ja niin pujottelussa kuin suurpujottelussakin neljänneksitoista. Vailin MM-kilpailuissa 1999 hän oli pujottelussa viidestoista.
Kunc saavutti pronssia pujottelussa St. Antonin MM-kilpailuissa 2001 Mario Mattin ja Benjamin Raichin jälkeen. Hän oli samoissa kisoissa suurpujottelussa viidestoista.
Kunc voitti urallaan yhden maailmancupin osakilpailun: pujottelukisan Yongpyongissa helmikuussa 2000. Hän sijoittui lisäksi toiseksi suurpujottelussa Crans-Montanassa kaudella 1993–1994 sekä Kranjska Gorassa seuraavana talvena. Pujottelussa hän oli tammikuussa 2001 kolmas Schladmingissa sekä kaudella 2001–2002 kolmas Adelbodenissa ja toinen Wengenissä. Hän sijoittui kaudella 2001–2002 pujottelucupin yhteispisteissä neljänneksi.
Kunc päätti maailmancup-uransa keväällä 2005.
Český Těšín

Český Těšín () on kaupunki Tšekissä Määrin-Sleesian läänissä Karvinán piirikunnassa Olza-joen () varrella aivan Puolan rajalla. Kaupungissa asui vuoden 2020 arvion mukaan 24 297 asukasta, ja sen pinta-ala on 33,8 neliökilometriä. Kaupunki sijaitsee historiallisen Cieszynin Sleesian alueen sydämessä. Ennen vuoden 1920 rajanvetoa Puolan ja Tšekkoslovakian välillä kaupunki oli Teschenin eli nykyisen Cieszynin kaupungin joentakainen eteläinen esikaupunki. Suurin osa Tšekin puolalaisvähemmistöstä asuu kaupungissa tai sen lähistöllä. Kaupunki kuului lyhyen aikaa Puolaan vuoden 1938 Tšekkoslovakian jaon jälkeen, mutta palautettiin toisen maailmansodan päätyttyä Tšekkoslovakian yhteyteen (ks. "Teschenin alue").
Uskonto on vaara

Uskonto on vaara on suomalaisen hc-punk -yhtye Rattuksen toinen albumi. Poko Rekords julkaisi albumin vuonna 1984.
Vuonna 1985 brasilialainen New Face Records julkaisi levyn. Tällä julkaisulla on mukana samana vuonna Suomessa ilmestynyt Rattuksen EP "Ihmiset on sairaita".
Kappaleet.
Ihmiset on sairaita.
Brasilian-painoksella oli lisäksi seuraavat, Suomessa "Ihmiset on sairaita" -EP:llä julkaistut kappaleet:
Aitne

Aitne on Jupiteria retrogradiseen suuntaan kiertävä, epäsäännöllinen, Carme-ryhmän kuu. Sen löysi ryhmä Havaijin yliopiston astronomeja vuonna 2001. Se sai silloin väliaikaiseksi nimekseen S/2001 J 11. Aitne on läpimitaltaan noin 3 kilometriä. Kuu kiertää planeettaa noin 23,2 miljoonan kilometrin etäisyydellä kiertoajan ollessa 730 päivää. Radan eksentrisyys on 0,2655 ja inklinaatio 165,1°.
Nykyisen nimensä kuu sai elokuussa 2003 kreikkalaisesta mytologiasta.
Pohjois-Hämeen rykmentin 1. pataljoona

Pohjois-Hämeen rykmentin 1. pataljoona eli niin sanottu Kalmin pataljoona tai "Kuhmoisten pirut," kuten punaiset heitä kutsuivat, oli Suomen sisällissodassa valkoisten Länsiarmeijan Bergströmin ryhmän Pohjois-Hämeen rykmenttiin kuulunut joukko-osasto. Pataljoonan komentaja oli virolaissyntyinen majuri Hans Kalm.
Kuhmoisten pirut.
Pohjois-Hämeen rykmentin 1. pataljoona perustettiin helmikuun 21. päivänä Kuhmoisissa käydyn taistelun jälkeen. Jääkäri M. O. Rantasalon johtama komppania oli taistelussa torjunut vahvan punaisten osaston hyökkäyksen, minkä jälkeen paikalle oli saapunut everstiluutnantti L. Bergström mukanaan 120 miestä. Seuraavana päivänä noin 500 miehen vahvuinen punaisten osasto uudisti hyökkäyksensä ja jälleen se torjuttiin. Seuraavien päivien aikana muodostettiin niin sanottu Pohjois-Hämeen 1. pataljoona. Komentajana toimi aluksi Bergström ja pataljoonan vahvuus oli 380 miestä ja 3 konekivääriä. Helmikuun 25. ja 26. päivä kapteeni Hans Kalmin johtama kahden vahvistetun komppanian kokoinen osasto suoritti menestyksellisen hyökkäyksen Vehkajärven kirkonkylään majoittuneita punaisia vastaan, minkä jälkeen punaiset alkoivat kutsua Kalmin johtamia valkoisia "Kuhmoisten piruiksi".
Pataljoonan maine kasvoi edelleen maaliskuun 10. päivä Kuhmoisissa saavutetun voiton jälkeen. Pohjois-Hämeen rykmentin 3. pataljoona ja eskadroona Uudenmaan rakuunarykmentistä puolustautuivat Kuhmoisissa punaisten hyökkäystä vastaan. Kalmin johtama Pohjois-Hämeen rykmentin 1. pataljoona oli puolestaan lähetetty kiertämään vihollisen selkään. Se saapui ratkaisevalla hetkellä ja punaisten alkamassa ollut rynnäkkö muuttui sekasortoiseksi paoksi.
Tottelemattomuutta.
Sodan ratkaisuvaiheessa Kalm ryhtyi käymään sotaa omin päin. Padasjoella, missä pataljoona oli ollut 25. maaliskuuta alkaen, Kalm päätti olla noudattamatta ylipäällikön käskyä marssia Mäntyharjulle. Huhtikuun 14. päivänä pataljoona suuntasi Padasjoelta etelään ja joutui taisteluihin punaisten kanssa Kurhilassa ja Asikkalan kirkonkylässä. Kun Kalm tiedotti tilanteesta eversti Hjalmarsonille, hän sai vastaukseksi uhkauksen sotaoikeudesta, ellei hän heti tottelisi käskyjä. Uhkaus ei tehonnut ja Kalm jatkoi etenemistä Vääksyn kanavalle, missä pataljoona kohtasi punaisten joukot 16. huhtikuuta. Kanava vallattiin punaisilta tunnin taistelun jälkeen. Seuraavaksi Kalm suuntasi vain komppanian ja joukkueen vahvuisella osastolla Anianpeltoon, missä osasto joutui ylivoimaisen vihollisen edessä vaikeuksiin. Kalm joutui pyytämään puhelimitse apua Päijänteen itäpuolella toimineilta joukoilta ja Sysmästä saapunut 400 miehen apujoukko pelastikin tilanteen. Huhtikuun 20. päivänä Kalm marssi yhden komppanian kanssa Lahteen, missä he tapasivat saksalaiset aseveljet. 
Joukko-osastot.
Päällikkö: jääkärivääpeli Hans Holopainen.
Päällikkö: jääkäriluutnantti Ilmari Pohjanpalo.
Päällikkö: ylioppilas Niilo Sigell, jääkärivänrikki Anton Eonsuu.
Päällikkö: jääkärivänrikki Mauri Rantasalo.
Päällikkö: voimistelunopettaja Väinö Teivaala.
Päällikkö: luutnantti Kaarlo Varmavuori.
Vazgen I

Vazgen I (; synt. Levon Karapet Abrahami Paltšjan, ; 20. syyskuuta 1908 – 18. elokuuta 1994) toimi Armenian katolikoksena vuosina 1955–1994. Hän oli diaspora-armenialainen, sillä hän syntyi ja opiskeli Bukarestissa, Romaniassa, hänet vihittiin papiksi Kreikan Ateenassa ja hän toimi Bulgarian ja Romanian piispana. Katolikoksena hän yritti korostaa maallikkojen merkitystä kirkossa, mutta hänen aikanaan pappien määrä hupeni, toiminta liki tyrehtyi ja suurinta osaa armenialaisista ei enää kastettu virallisen neuvostoateismin seurauksena. Vazgenin kauden loppupuolella Armenia kuitenkin itsenäistyi, ja Vazgenista tuli kuuteensataan vuoteen ensimmäinen katolikos, joka kuoli itsenäisessä armenialaisvaltiossa. Häntä seurasi katolikoksena Karekin I.
Toimiessaan apostolisen kirkon johdossa Vazgen oli tiiviisti yhteydessä Armenian katoliseen kirkkoon ja pyrki yhdistämään nämä yhdeksi yhtenäiseksi kirkkokunnaksi.
Vazgen kuoli häntä jo pitkään vaivanneeseen syöpään 18. elokuuta 1994 virka-asunnossaan Jerevanissa.
Jure Košir

Jure Košir (s. 24. huhtikuuta 1972 Mojstrana, Slovenian ST) on Jugoslaviaa ja Sloveniaa urallaan edustanut slovenialainen alppihiihtäjä ja olympiamitalisti.
Košir edusti vielä Jugoslaviaa voittaessaan supersuurpujottelun nuorten maailmanmestaruuden Norjan Geilossa vuonna 1991. Albertvillen olympialaisissa 1992 hän sijoittui Slovenian väreissä alppiyhdistetyssä kolmanneksitoista ja saavutti kaksi vuotta myöhemmin Lillehammerissa olympiapronssia pujottelussa Thomas Stangassingerin ja Alberto Tomban jälkeen.
Košir sijoittui Sierra Nevadan MM-kilpailuissa 1996 suurpujottelussa kahdeksanneksi, Sestrieren MM-kisoissa 1997 pujottelussa kahdenneksitoista ja Naganon olympiakisoissa 1998 suurpujottelussa viidenneksi. Tämän jälkeen hän oli pujottelussa kymmenes Vailin MM-kilpailuissa 1999 sekä kahdeksas niin St. Antonin MM-kisoissa 2001 kuin Salt Lake Cityn olympialaisissa 2002.
Košir voitti urallaan kolme maailmancupin osakilpailua ja sijoittui kolmen parhaan joukkoon yhteensä 20 kertaa. Hän oli kaudella 1993–1994 pujottelucupin yhteispisteissä kolmas. Seuraavalla kaudella hän sijoittui maailmancupin kokonaiskilpailussa kolmanneksi, suurpujottelucupissa toiseksi ja pujottelucupissa kolmanneksi. Kaudella 1995–1996 Košir oli pujottelucupissa viides ja kaudella 1998–1999 toinen.
Uransa keväällä 2006 lopettanut Košir levytti 1990-luvun puolivälissä, suosionsa huipulla ollessaan, muutaman rap-kappaleen ja kuului myös rap-yhtyeeseen.
Ralph Nelson

Ralph Nelson (12. elokuuta 1916 Long Island, New York – 21. joulukuuta 1987 Santa Monica, Kalifornia) oli yhdysvaltalainen elokuvaohjaaja, tuottaja ja näyttelijä. Hänen ohjaustöidensä joukossa ovat muun muassa "Viimeinen erä" (1962), "Kedon kukkaset" (1963), "Charly" (1968) ja "Verinen sotilas" (1970).
Nelson oli 1930-luvun lopulla naimisissa näyttelijä Celeste Holmin kanssa. Pari sai liiton aikana kaksi lasta; Ted Nelson ja Daniel Dunning. 
Nelson sai vuonna 1957 Emmy-palkinnon. Hän oli vuonna 1961 ehdolla toisen Emmyn ja vuonna 1964 Oscarin saajaksi. Vuonna 1963 hän sijoittui toiseksi Berliinin elokuvajuhlien perhe-elokuvien sarjassa. Hän kuoli syöpään Kalifornian Santa Monicassa 71-vuotiaana.
Rod Serling

Rodman Edward ”Rod” Serling (25. joulukuuta 1924 – 28. kesäkuuta 1975) oli yhdysvaltalainen radio- ja televisiokäsikirjoittaja, joka muistetaan muun muassa vuosina 1959–1964 tuotetun "Hämärän rajamailla" -sarjan luojana. Toinen Suomessakin nähty Serlingin juontama sarja oli "Yöjuttu" (1970–1973).
Serling kasvoi juutalaisessa perheessä New Yorkin osavaltiossa ja valmistui Binghamton High Schoolista. Palvelu ja haavoittuminen toisessa maailmansodassa jätti Serlingiin pysyvät henkiset arvet, ja hänelle myönnettiin purppurasydän ja pronssitähti. 
Serling opiskeli kirjallisuutta Antioch Collegessa Ohiossa ja valmistui vuonna 1950. Hän oli vuodesta 1948 naimisissa puolisonsa Carolin kanssa; pari sai kaksi tytärtä. 
Serlingin muita televisioansioita oli muun muassa "Requiem for a Heavyweight". Yhdysvaltojen radiokuuntelijat muistavat hänet sarjasta "Zero Hour". Hän kuoli sydäntautiin kolmen vakavan kohtauksen jälkeen 50-vuotiaana. Hänellä on paikka Hollywood Walk of Famella.
Sandra Forgues

Sandra Forgues (Wilfrid Forgues) (s. 22. joulukuuta 1969) on ranskalainen koskipujottelija. Hän voitti yhdessä Frank Adissonin kanssa kultaa C-2 sarjasta Atlantan 1996 olympialaisissa ja pronssia Barcelonasta 1992. Hän sijoittui myös Sydneyssä 2000 Adissonin kanssa seitsemänneksi.
Carla Bruni

Carla Bruni-Sarkozy, synt. Carla Gilberta Bruni Tedeschi (s. 23. joulukuuta 1967 Torino, Italia) on ranskalais-italialainen lauluntekijä, laulaja ja malli ja Ranskan 23. presidentin Nicolas Sarkozyn aviopuoliso.
Elämä ja ura.
Bruni on kotoisin Italiasta. Hänen ottoisänsä Alberto Bruni Tedeschi oli torinolainen rengastehtailija, joka perusti kaapeleita ja renkaita valmistavan CEATin (Cavi Elettrici e Affini Torino) 1924 ja äitinsä konserttipianisti. Brunit muuttivat Ranskaan 1970-luvulla perheen pelätessä punaisten prikaatien elinkeinoelämän johtajiin ja oikeistoon kohdistuvia terrori-iskuja. Brunin oikea isä oli miljonääri Maurizio Remmert. Valeria Bruni Tedeschi on hänen siskonsa.
Bruni oli Guess-farkkumerkin mallina. Hänellä oli myös Versacen kanssa neljän miljoonan punnan vuosisopimus. Vuonna 2000 Bruni kirjoitti lauluja ensimmäistä kertaa Julien Clercin levylle Si J'Étais Elle. Hän aloitti 2002 myös laulajan uransa ja on myynyt yli kaksi miljoonaa levyä. Hänen ensimmäinen albuminsa "Quelqu'un m'a dit" voitti 2004 parhaan naisartistin palkinnon Victoires de la Musique -tilaisuudessa.
Seurustellessaan toimittaja ja kriitikko Jean-Paul Enthovenin kanssa Bruni tutustui tämän poikaan Raphaël Enthoveniin, joka oli Brunin tavatessaan naimisissa filosofi Bernard-Henri Lévyn tyttären Justine Lévyn kanssa. Heillä on poika Aurélien (s. 2001), mutta suhde päättyi pian eroon.
Bruni tapasi Ranskan presidentti Nicolas Sarkozyn 2007. Hän avioitui Sarkozyn kanssa 2008. He saivat ensimmäisen yhteisen lapsensa, Giulia Sarkozyn vuonna 2011. Bruni on aiemmin seurustellut muun muassa Mick Jaggerin, Donald Trumpin, Eric Claptonin, Kevin Costnerin ja Laurent Fabiuksen kanssa.
Ale Porkka

Aleksanteri ”Ale” Porkka (15. heinäkuuta 1892 Viipuri – 29. syyskuuta 1969 Helsinki) oli suomalainen näyttelijä. Hän näytteli erityisesti lupsakoiden kansanmiesten rooleja.
Porkka näytteli useissa teattereissa, mutta hänen lyhyt elokuvauransa on kuitenkin tunnetumpi. Porkka näytteli kaikkiaan noin 15 elokuvassa vuosina 1945–1968.
Theodore G. Bilbo

Theodore Gilmore Bilbo (13. lokakuuta 1877 – 21. elokuuta 1947) oli merkittävä yhdysvaltalainen demokraattipoliitikko 1900-luvun alussa. Hän toimi Mississippin kuvernöörinä (1916–1920, 1928–1932) ja lopulta liittovaltion senaattorina (1935–1947).
Bilbo kuului Ku Klux Klaniin. Hän oli koulutukseltaan lakimies. Hän kuoli suusyöpään 69-vuotiaana.
Ellen Gilchrist

Ellen Gilchrist (1935 Vicksburg, Mississippi, Yhdysvallat – 30. tammikuuta 2024) oli yhdysvaltalainen kirjailija. Hän on julkaissut romaaneja, novellikokoelmia, runoutta ja esseitä.
Gilchrist työskenteli radiotoimittajana ja julkaisi esikoisteoksensa, runokokoelman "The Land Surveyor's Daughter", vuonna 1979. Se, kuten novellikokoelma "In the Land of Dreamy Dreams" (1982), sisältää runsaasti omaelämäkerrallista aineistoa. "Salaiset virrat" kertoo naisesta, joka irtautuu totunnaisista kuvioista ja pakenee uuteen elämään uuteen ympäristöön. Novellikokoelmassa "Paratiisin pilvinen reuna" Gilchrist kuvailee etelän voimakkaita naisia ja näiden elämän värikkyyttä. Useimpien kirjojen tapahtumaympäristö on New Orleans.
Gilchrist sai vuonna 1984 National Book Award -kirjallisuuspalkinnon novellikokoelmastaan "Victory Over Japan". Kokoelma julkaistiin suomeksi vuonna 1988 nimellä "Paratiisin pilvinen reuna".
Adam Vella

Adam Joseph Vella (s. 12. kesäkuuta 1971 Melbourne) on australialainen ampuja, joka kilpailee trapissa. 
Vella saavutti trapin olympiapronssia Ateenasta 2004. MM-kilpailuissa hän on saanut trapin joukkuekilpailussa hopeaa 2002 ja 2005 sekä kaksoistrapin joukkuekilpailussa hopeaa 2003. Kansainyhteisön kisoissa hän on saanut kultaa trapin parikilpailussa 2002, 2006 ja 2010 sekä hopeaa trapin henkilökohtaisessa kilpailussa 2002.
Tanskansalmi

Tanskansalmi (, , grön. "Ikerasak" ) sijaitsee Grönlannin ja Islannin välillä Pohjoisella jäämerellä. Kapeimmalta kohdaltaan salmi on noin 290 kilometriä leveä, pituus eteläsuuntaan noin 483 kilometriä. Kylmä Itä-Grönlannin virta virtaa salmen länsiosassa etelään ja kuljettaa mukanaan jäävuoria, jotka ovat peräisin Pohjoiselta jäämereltä tai Grönlannin mannerjäätiköstä. Islannin lähellä lämpimämmän Irmingerin virran osa virtaa kohti pohjoista.
Vuonna 1941 saksalainen taistelulaiva "Bismarck" upotti englantilaisen HMS "Hoodin" Tanskansalmessa.
Pete Rugolo

Pietro ”Pete” Rugolo (25. joulukuuta 1915 San Piero Patti, Sisilia, Italia – 16. lokakuuta 2011 Sherman Oaks, Kalifornia, Yhdysvallat) oli italialaissyntyinen jazzmusiikin lauluntekijä ja sovittaja. Hän muutti perheensä mukana Yhdysvaltoihin vuonna 1920. 
Rugolo valmistui San Francisco State Collegesta ja opiskeli säveltämistä Darius Milhaud’n johdolla Mills Collegessa Oaklandissa. Toisen maailmansodan aikana hän soitti Paul Desmondin kanssa armeijan yhtyeessä.
Rugolo teki myöhemmän uransa aikana yhteistyötä muiden muassa Nat King Colen, Stan Kentonin, June Christyn, Peggy Leen ja Four Freshmenin kanssa. Hän saavutti tunnustusta myös työstään televisiosäveltäjänä.
Dick Miller

Richard "Dick" Miller (25. joulukuuta 1928 Bronx, New York – 30. tammikuuta 2019) oli yhdysvaltalainen näyttelijä. Hän opiskeli City College of New Yorkissa ja Columbian yliopistossa.
Miller aloitti uransa 1950-luvulla ohjaaja-tuottaja Roger Cormanin elokuvissa. Hänen tunnetuimpia roolejaan on Walter Paisleyn rooli Cormanin ohjaamassa kulttiklassikossa "A Bucket of Blood".
Miller näytteli yli 60 vuotta kestäneen uransa useiden tunnettujen ohjaajien elokuvissa. Hän teki useita kertoja yhteistyötä muun muassa James Cameronin, Ernest Dickersonin, Martin Scorsesen ja John Saylesin kanssa. Miller näytteli melkein jokaisessa Joe Danten elokuvassa, muun muassa elokuvissa "Piraija", "Ulvonta" ja "Gremlins – riiviöt". Muita hänen elokuviaan ovat "Rock ’n’ Roll High School", "Terminator – tuhoaja" ja "Lötköjen yö". Hän vieraili myös "Star Trek" -televisiosarjassa.
Simon Kexlerus

Simon Svenonis Kexlerus (29. joulukuuta 1602 – 22. maaliskuuta 1669) oli ruotsalaissyntyinen suomalainen matemaatikko ja tähtitieteilijä. Kexlerus oli Turun akatemian ensimmäinen matematiikan professori.
Elämäkerta.
Kexlerus syntyi ruotsissa Kexlen kylässä Edsbergin pitäjässä. Hänen isänsä oli talonpoika Sven Kexlen. Kexlerusista tuli ylioppilas Uppsalassa ja filosofian maisteri vuonna 1631 (tai 1632). Tämän jälkeen hän oleskeli Saksassa ja Alankomaissa muutaman vuoden. Hän palasi Ruotsiin vuonna 1634 ja toimi vuoden Strängnäsin lukion matematiikan opettajana. Uppsalan yliopistossa hän työskenteli filosofisen tiedekunnassa apulaisena 1636–1640. 
Matematiikan professorin ura Turussa.
Turun akatemian perustamisen jälkeen vuonna 1640 hän sai sieltä matematiikan professuurin, jota hän hoiti kuolemaansa saakka. Matematiikan professuurin sisältyi tuolloin myös tähtitiede. Kexleruksen, kuten myös hänen seuraajiensakin, edustaman tietämyksen ja opetuksen taso oli melko alhainen. Kexlerus näki muun muassa paljon vaivaa puolustaakseen ptolemaiolaista maailmankuvaa kopernikaanista vastaan. Turun akatemian rehtorina hän oli kolmesti vuosina 1644–1645, 1655–1656 ja 1666–1667. Filosofisen tiedekunnan promoottori hän oli vuosina 1643 ja 1661.
Kexlerus julkaisi uransa aikana lähes 40 väitöskirjaa. Pääasiallisesti ne olivat aritmetiikan, geometrian, trigonometrian ja tähtitieteen oppikirjoja. Lisäksi hän laati almanakkoja vuosiksi 1650 ja 1654.
Perhe.
Kexlerus solmi avioliiton vuonna 1641 Ingeborg Elisabet Gerzliniuksen kanssa. Heille syntyi useita lapsia, joista Anders-poika toimi Inkerissä pappina ja tytär Margareta oli Kemiön rovasti Anders Pryssin puoliso.
Sarah Hale

Sarah Josepha Hale (o.s. Buell) (24. lokakuuta 1788 Newport, New Hampshire, Yhdysvallat – 30. huhtikuuta 1879 Philadelphia, Pennsylvania, Yhdysvallat) oli yhdysvaltalainen kirjailija. Hänet muistetaan parhaiten lastenlorusta ”"Mary Had a Little Lamb"” (”"Maijan karitsa"”).
Buell meni naimisiin David Halen kanssa vuonna 1813 ja heillä oli viisi lasta. Hänen miehensä kuoli vuonna 1822, ja se aiheutti Halelle taloudellisia vaikeuksia. Hän aloitti tuolloin myös kirjailijan uransa. Hale julkaisi uransa aikana runsain mitoin proosaa ja runoutta. Hän toimi vuosina 1827–1836 "Lady's Magazinen" ja sen jälkeen vuosina 1837–1877 "Godey's Lady's Bookin" päätoimittajana.
Hale oli vanhuusvuosinaankin henkisesti vireä ja kirjoitti lähes kuolemaansa saakka. Hän eli aikaansa nähden varsin poikkeuksellisen pitkään, 90 vuoden ikäiseksi.
Lisäksi Hale kampanjoi aktiivisesti sen puolesta, että kiitospäivästä tulisi virallinen juhlapäivä, jolla amerikkalaiset voisivat rakentaa omaa kansallista identiteettiään. Presidentti Abraham Lincoln teki kiitospäivästä virallisen juhlapäivän vuonna 1863.
Aislín McGuckin

Aislín McGuckin (s. 1974, Newry, Pohjois-Irlanti) on pohjoisirlantilainen näyttelijä. Hän on esiintynyt muun muassa englantilaisessa tv-sarjassa Sydämen asialla, jossa hän näytteli kylän lääkäriä Dr. Liz Merrickiä vuosina 2003–2004 46 jaksossa. Hän on myös näytellyt useissa muissa tv-sarjoissa ja elokuvissa, kuten "Sukulainen meren takaa" (1998) ja "Valkoinen kreivitär" (2005).
Tuamotunkalastaja

Tuamotunkalastaja ("Todiramphus gambieri") on kuningaskalastajiin kuuluva säihkylintu. Tuamotunkalastaja on äärimmäisen uhanalainen lintu, sitä on jäljellä vain 39–51 yksilöä, ja nekin elävät pienellä alueella. Populaatio on pienentynyt sopivien pesäpuiden vähenemisen, ja pyörremyrskyjen ja mustarottien lisääntymisen seurauksena.
Koko ja ulkonäkö.
Tuamotunkalastaja on 63 cm pitkä pyhimyskalastaja, jolla on kellanruskea pää ja niska. Linnun alapuoli on valkoinen, ja sen höyhenpeite on sininen selässä, siivissä ja pyrstössä. Linnun nokka on suuri, kuten kuningaskalastajilla yleensä on.
Levinneisyys.
Lajia tavataan ainoastaan Niaun saarella Ranskan Polynesiassa. Sieltäkin se on häviämässä, sillä vuonna 1974 nähtiin 400–600 tuamotunkalastajaa, 30 vuotta myöhemmin 2003–2004 lajia oli jäljellä vain 39–51 yksilöä. Sitä näkee yleensä puutarhoissa, kookosviljelmillä ja kylien lähellä olevilla viljelmillä.
Lisääntyminen ja ravinto.
Tuamotunkalastaja syö hyönteisiä ja pieniä liskoja. Se kaivaa pesäkoloja kuolleisiin kookospuihin.
Clare Calbraith

Clare Calbraith (s. 1. tammikuuta 1974 Winsford, Cheshire, Englanti, Yhdistynyt kuningaskunta) on brittiläinen näyttelijä, joka on esiintynyt englantilaisessa televisiosarjassa "Sydämen asialla" tuotantokausina 2001–2002. Hänen roolihahmonsa oli tohtori Tricia Summerbee 42 jaksossa. Hän opiskeli Cardiff Drama Schoolissa näyttelijäksi.
Charlotte Church

Charlotte Church (s. 21. helmikuuta 1986 Cardiff, Wales, Yhdistynyt kuningaskunta) on walesilainen näyttelijä ja laulaja. Hän esiintyi ensimmäisen kerran televisiossa vuonna 1997 osallistuttuaan "The Big Big Talent Show" -kilpailuun ollessaan 11-vuotias. Vuonna 1999 hän vieraili yhden jakson verran englantilaisessa televisiosarjassa "Sydämen asialla". Vuonna 2003 hän myös näytteli elokuvassa "Perhe on Pop". Church on juontanut myös omaa show’ta vuosina 2006–2007.
Vuonna 2012 Rupert Murdochin omistama "News of the World" -lehti joutui maksamaan Churchille ja hänen perheelleen punnan korvauksen kuunneltuaan heidän puhelimensa viestejä. Hänen viestejään oli kuunneltu jo 2002 jolloin hän oli 16-vuotias.
Churchilla on kaksi lasta ex-miehensä Gavin Hensonin kanssa. Kesäkuussa 2017 Church ja hänen nykyinen miehensä muusikko Johnny Powell ilmoittivat, että Church oli menettänyt vauvan jota oli odottanut ja joka olisi ollut Churchin kolmas.
Psamathe (kuu)

Psamathe on Neptunuksen epäsäännöllistä rataa kiertävä kuu, joka löydettiin vuonna 2003. Se tunnettiin väliaikaisella nimellä S/2003 N 1 vuoteen 2007, jolloin se sai nimen nereidi Psamathen mukaan.
Koska Psamathella on hieman samanlainen kiertorata Neson kanssa, on arveltu että ne olisivat voineet syntyä suuremman kuun hajotessa kappaleiksi.